જોગેશ્વરી રેલવે-સ્ટેશનથી ઈસ્ટ-વેસ્ટ જવા માટે લોકો રેલવેના પાટા ક્રૉસ કરીને જાય છે. અમુક લોકો તો સાઇકલ કે ટૂ-વ્હીલર પર બેસીને પાટા ક્રૉસ કરે છે. અગાઉ રેલવેએ ઘણી વખત લોકોને પાટા ક્રૉસ ન કરવાની અપીલ કરી હતી પણ એનો કોઈ અર્થ સરતો નથી. રેલવેએ પાટા ક્રૉસ કરનારાઓએ દંડ ભરવો પડશે એવાં બૅનર્સ પણ લગાવ્યાં હતાં છતાં કોઈ ફરક પડતો નહોતો. રેલવે પ્રોટેક્શન ફોર્સના જવાનોને ઘણી વખત પાટા પાસે ઊભા રાખવામાં આવ્યા હતા છતાં લોકોનું ક્રૉસિંગ કરવાનું બંધ થયું નહોતું. આ ક્રૉસિંગને કારણે ઘણી વખત લોકોએ જીવ પણ ગુમાવ્યા છે. રેલવેના અધિકારીઓએ ઘણી વખત રેલવેફાટક બંધ કરવાના પ્રયાસ કરી જોયા પણ એમાં તેમને નિષ્ફળતા મળી. લગભગ નવેક મહિના પહેલાં આ રેલવેફાટક રાતે અચાનક બંધ કરી દેવામાં આવ્યો એને કારણે રેલવે-બ્રિજ પર ગિરદી થઈ જવાથી પ્રવાસીઓની હાલત કફોડી બની હતી. એમાં મહિલાઓની છેડતી, પર્સની ચોરી, મોબાઇલની ચોરી જેવા બનાવો બન્યા હતા. એ બધાથી ત્રાહિમામ્ લોકોએ હંગામો મચાવીને તોડફોડ કરી હતી એથી રેલવેએ આખરે એ રેલવેફાટક ફરી ખોલી નાખ્યો હતો અને થોડા દિવસ સુધી રેલવે પ્રોટેક્શન ફોર્સના જવાનોને ત્યાં ઊભા રાખ્યા હતા જેઓ ટ્રેનોની અવરજવર દરમ્યાન લોકોને અલર્ટ કરતા હતા.